Ko so si sinovi Alberta I. (†1279) med sabo delili kneževino Braunschweig(-Wolfenbüttel), je Henrik Čudaški (†1322) leta 1291 izbral ozemlje na jugozahodnih pobočjih Harza in tam ustanovil kneževino Grubenhagen, imenovano po gradu, lociranem južno od mesta Einbeck. Rodbina je imela v prvih generacijah številne potomce in ozemlje kneževine se je vse bolj drobilo in gospodarji zemljišč so postajali vse šibkejši. Nastale so vzporedne veje kot Osterode, Herzberg, Salzderhelden, Einbeck. Mnoge so propadle in se spet združile. Zadnji pomemben predstavnik rodbinske veje je bil vojvoda Filip (†1551), ki je bil član šmalkaldenske zveze in je s sinovi sodeloval v šmalkaldenski vojni. Sledili so mu trije sinovi in ko je zadnji med njimi, Filip II. (†1596), umrl brez otrok, je rodbinska veja izumrla.